b'\n_START_ARTICLE_\nYamamoto Gonnohy\xc5\x8de\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nYamamoto syntyi Kagoshimassa, Satsuman hanissa nykyisen Kagoshiman prefektuurin alueella. H\xc3\xa4nen is\xc3\xa4ns\xc3\xa4 palveli Shimazu-klaania. Nuorena Yamamoto osallistui Kagoshiman puolustukseen Royal Navyn pommittaessa sit\xc3\xa4 vuonna 1863. My\xc3\xb6hemmin h\xc3\xa4n liittyi Satsuman 8. kiv\xc3\xa4\xc3\xa4rikomppaniaan, jonka riveiss\xc3\xa4 h\xc3\xa4n taisteli Boshin-sotaan kuuluneessa Toba-Fushimin taistelussa.\n_START_SECTION_\nLaivastoura\n_START_PARAGRAPH_\nMeiji-restauraation j\xc3\xa4lkeen Yamamoto opiskeli yksityisiss\xc3\xa4 oppilaitoksissa Tokiossa ja aloitti Keisarillisen Japanin laivastoakatemian toisen luokan (Kaigun Heigakk\xc5\x8d) vuonna 1870. Valmistumistuttuaan 1874 h\xc3\xa4n l\xc3\xa4hti saksalaisella aluksella koulutuspurjehdukselle Eurooppaan ja Etel\xc3\xa4-Amerikkaan 1877-1878. Yamamoto kirjoitti ammuntaoppaan, josta tuli Keisarillisen Japanin laivaston standardi sek\xc3\xa4 toimi risteilij\xc3\xa4 Naniwan p\xc3\xa4\xc3\xa4llikk\xc3\xb6n\xc3\xa4 siirtopurjehduksella Elswickist\xc3\xa4 Japaniin 1885-86. My\xc3\xb6hemmin Yamamoto saattoi laivastoministeri Kabayama Sukenoria t\xc3\xa4m\xc3\xa4n matkalla Yhdysvaltoihin ja Eurooppaan 1887-88._NEWLINE_Risteilij\xc3\xa4 Takaon p\xc3\xa4\xc3\xa4llikk\xc3\xb6n\xc3\xa4 Yamamoto suoritti luottamuksellisen teht\xc3\xa4v\xc3\xa4n tavata Qing-dynastian kenraali Yuan Shikai Seoulissa, Koreassa 1890. T\xc3\xa4m\xc3\xa4n j\xc3\xa4lkeen Yamamoto otti komennettavakseen Takachihon. Ryhdytty\xc3\xa4\xc3\xa4n vuonna 1893 ty\xc3\xb6skentelem\xc3\xa4\xc3\xa4n laivastoministeri Saig\xc5\x8d Tsugumichin alaisuudessa Yamatosta tuli Japanin laivaston todellinen johtaja aloittaen useita uudistuksia, yritt\xc3\xa4en karsia oman provinssinsa upseerien suosimista, yritt\xc3\xa4en s\xc3\xa4ilytt\xc3\xa4\xc3\xa4 suurin piirtein tasa-arvoinen asema armeijan kanssa korkeimmassa sotaneuvostossa. H\xc3\xa4n my\xc3\xb6s kannatti aggressiivista strategiaa Kiinaaa vastaan k\xc3\xa4ydyss\xc3\xa4 Kiinan-Japanin sodassa._NEWLINE_Yamamoton my\xc3\xb6hempi yleneminen laivaston riveiss\xc3\xa4 oli nopeaa: h\xc3\xa4net ylennettiin kontra-amiraaliksi 1895 ja vara-amiraaliksi sek\xc3\xa4 laivastoministeriksi 1898. H\xc3\xa4nelle my\xc3\xb6nnettiin danshakun (paroni) arvonimi 1902. Amiraaliksi Yamamoto ylennettiin vuonna 1904. Toimiessaan laivastoministerin\xc3\xa4 Ven\xc3\xa4j\xc3\xa4n\xe2\x80\x93Japanin sodan aikana, Yamamoto osoitti vahvaa johtamiskyky\xc3\xa4 ja oli vastuussa T\xc5\x8dg\xc5\x8d Heihachir\xc5\x8dn nimitt\xc3\xa4misest\xc3\xa4 yhdistyneen laivaston ylip\xc3\xa4\xc3\xa4llik\xc3\xb6ksi. H\xc3\xa4nelle my\xc3\xb6nnettiin hakushakun arvo 1907.\n_START_SECTION_\nP\xc3\xa4\xc3\xa4ministerikaudet\n_START_PARAGRAPH_\nYamamoton ensimm\xc3\xa4inen p\xc3\xa4\xc3\xa4ministerikausi kesti 20. helmikuuta 1913\xe2\x80\x9316. huhtikuuta 1914. Kauden aikana h\xc3\xa4n poisti lain, jonka mukaan laivastoministerin ja sotaministerin t\xc3\xa4ytyi olla aktiivisessa palveluksessa olevia upseereja. H\xc3\xa4nell\xc3\xa4 oli maine liberaalina vaikuttajana, joka kannatti demokratiaa ja perustuslaillista hallintoa. H\xc3\xa4nen hallitustaan syytettiin kuitenkin korruptiosta ja lopulta Yamamoto yhdess\xc3\xa4 koko hallituksensa kanssa joutui eroamaan ottaakseen vastuun Siemens-skandaalista. P\xc3\xa4\xc3\xa4ministerin ei ikin\xc3\xa4 todistettu sekaantuneen skandaaliin henkil\xc3\xb6kohtaisesti._NEWLINE_Yamamoto siirrettiin palvelemaan laivastossa 1914, mutta h\xc3\xa4net kutsuttiin uudestaan p\xc3\xa4\xc3\xa4ministeriksi selvitt\xc3\xa4m\xc3\xa4\xc3\xa4n Suuren Kant\xc5\x8dn maanj\xc3\xa4ristysksen aiheuttamaa kriisi\xc3\xa4. H\xc3\xa4nen toinen kautensa kesti 2. syyskuuta 1923\xe2\x80\x937. tammikuuta 1924. Kauden aikana Yamamoto osoitti johtamiskykyns\xc3\xa4 uudelleenrakentamalla Tokion, joka oli k\xc3\xa4rsinyt raskaita vaurioita maanj\xc3\xa4ristyksen aikana. Yamamoto yritti my\xc3\xb6s uudistaan vaalij\xc3\xa4rjestelm\xc3\xa4\xc3\xa4 sallimalla yleisen \xc3\xa4\xc3\xa4nioikeuden kaikille miehille. H\xc3\xa4n ja h\xc3\xa4nen hallituksensa joutuivat kuitenkin irtisanoutumaan ennen uudistuksen toteutumista Daisuke Namban yritetty\xc3\xa4 salamurhata Hirohiton. T\xc3\xa4m\xc3\xa4n j\xc3\xa4lkeen Yamamoto vet\xc3\xa4ytyi pois poliittisesta el\xc3\xa4m\xc3\xa4st\xc3\xa4.'